Chinese ambassadeur slaan vure dood ná moord - Misdaad - Republikein
Friday, August 09th, 04:53:09
23 April 2019 | Misdaad
Francoise Steynberg - Die Chinese ambassadeur in Namibië, mnr. Zhang Yiming, het sy skok uitgespreek oor die moord op 'n Namibiese man in die Andara-nedersetting Woensdag, waarin twee Chinese burgers die verdagtes is.
Dit volg nadat mnr. Andreas Hausiku (32) van Divundu in die Kavango-Oosstreek Woensdag na bewering deur sy 31-jarige Chinese werknemer doodgeskiet is.
Die Namibiese polisie se waarnemende koördineerder vir misdaadondersoeke in die streek, hoofinsp. Melanie Mburu, het Donderdag aan Nampa gesê die polisie soek ook na die sakeman se Chinese medepligtige.
"Volgens inligting wat van die ondersoekbeamptes ontvang is, het die salarisgeskil in 'n onderonsie ontaard en die verdagte is oorval," het Mburu gesê.
Die verdagte is in polisieaanhouding by die Divundu-polisiekantoor en sal vandag in die Rundu-landdroshof verskyn.
Intussen het die die Chinese ambassade 'n span konsulêre amptenare Donderdag afgevaardig om die saak met die polisie in die Kavango-Oosstreek te bespreek en simpatie met die familie van die slagoffer te betoon, het Zhang op sy Facebook-blad geskryf.
"Die amptenare het ook die families van die Chinese burgers betrokke in die saak aangemoedig om hulp met die begrafnisreëlings volgens plaaslike gebruike te verleen," het Zhang geskryf.
Hy sê die amptenare het ook met Chinese sakelui vergader en hulle versoek om Namibiese wette streng te gehoorsaam.
"Ek het ook Vrydag met die lede van die Chinese sakekamer en besighede vergader, en alle Chinese burgers in Namibië versoek om Namibiese wette streng te volg."
Zhang het gesê "ek is diep geskok oor die tragedie en voel net so seergemaak soos my Namibiese broers en susters".
Hy het sy simpatie met die bedroefde familie van die slagoffer uitgespreek en gesê "ek glo die saak sal regverdig en deeglik deur die polisie ingevolge die wet hanteer word".